Oudste Magellaanpikkewyn sterf op 40Captain Eo (Foto: San Francisco-dieretuin/Facebook) Die oudste Magellaanpikkewyn by die San Francisco-dieretuin in die VSA, een van die oudste pikkewyne wat wêreldwyd onder menslike sorg geleef het, het Woensdag in die ouderdom van 40 gevrek. Die geraamde ouderdom van Captain Eo is ver meer as die spesie se gemiddelde lewensverwagting van 20 – 30 jaar, het die dieretuin in ŉ verklaring gesê. Captain Eo is vernoem na ŉ kortfliek in die 1980’s van Michael Jackson wat ŉ toeristeaantreklikheid by Disneyland was. Hy was die laaste oorblywende lid van die dieretuin se Magellaanpikkewyn-kolonie. Die pikkewyn kon byna nie meer sien of hoor nie en moes spesiaal gevoer word, het die dieretuin bygevoeg. Magellaanpikkewyne is inheems aan Suid-Amerika. Hulle kan meer as 60 cm lank word en tot 6,4 kg weeg. Die seevoël is redelik seldsaam aan die kus van Suid-Afrika en is slegs een keer aangeteken in Suid-Afrika. Captain Eo het in 1984 by die dieretuin aangekom toe 52 wilde Magellaanpikkewyne na Penguin Island gebring is, ŉ habitat met ŉ groot swembad, gate en ŉ klipperige landskap om hul inheemse blyplek na te boots. Captain Eo het die persoonlikheid van “ŉ ouer gesofistikeerde man” gehad, het Quinn Brown, die dieretuin se assistent-kurator van voëls, in die verklaring gesê. “Hy het nie aan die gewone skelmstreke deelgeneem soos om vis van ander te steel of deur die groep te druk om vis te kry nie. Hy sal stil en gedweë op die klipperige strand sit en wag vir sy beurt. Daarna het hy gewoonlik gaan swem of huis toe gegaan. Hy was enig in sy soort.” Captain Eo het 26 kinders, 31 kleinkinders en agt agterkleinkinders gehad, het die dieretuin gesê. Talle is in ander dieretuine reg oor die land. “Alhoewel ons nooit weer Captain sal kan omhels of met hom ŉ verbintenis kan hê nie, sal hy altyd ŉ monumentale plek in ons harte hê. Hy het ŉ deel van die San Francisco-dieretuin se geskiedenis en die pikkewynwêreld verteenwoordig wat nooit vergeet kan word nie.”